title: REGOLAMENT TA’ IMPLIMENTAZZJONI TAL-KUMMISSJONI (UE) .../... li jemenda r-Regolament ta’ Implimentazzjoni tal-Kummissjoni (UE) Nru 908/2014 għall-applikazzjoni tar-Regolament (UE) Nru 1306/2013 tal-Parlament Ewropew u tal-Kunsill fir-rigward tal-aġenziji tal-pagamenti u korpi oħra, il-ġestjoni finanzjarja, l-approvazzjoni ta’ kontijiet, ir-regoli dwar kontrolli, garanziji u trasparenza

text:
               REGOLAMENT TA’ IMPLIMENTAZZJONI TAL-KUMMISSJONI (UE) .../...

               ta’ 12.1.2018

               li jemenda r-Regolament ta’ Implimentazzjoni tal-Kummissjoni (UE) Nru 908/2014 għall-applikazzjoni tar-Regolament (UE) Nru 1306/2013 tal-Parlament Ewropew u tal-Kunsill fir-rigward tal-aġenziji tal-pagamenti u korpi oħra, il-ġestjoni finanzjarja, l-approvazzjoni ta’ kontijiet, ir-regoli dwar kontrolli, garanziji u trasparenza

               IL-KUMMISSJONI EWROPEA,

               Wara li kkunsidrat it-Trattat dwar il-Funzjonament tal-Unjoni Ewropea,

               Wara li kkunsidrat ir-Regolament (UE) Nru 1306/2013 tal-Parlament Ewropew u tal-Kunsill tas-17 ta’ Diċembru 2013 dwar il-finanzjament, il-ġestjoni u l-monitoraġġ tal-politika agrikola komuni u li jħassar ir-Regolamenti tal-Kunsill (KEE) Nru 352/78, (KE) Nru 165/94, (KE) Nru 2799/98, (KE) Nru 814/2000, (KE) Nru 1290/2005 u (KE) Nru 485/2008
                  1
               , u b’mod partikolari l-Artikoli 9(2), 36(6), 53(1) u 57(2) u l-Artikoli 104 u 114 tiegħu,

               Billi:

               (1)Skont l-Artikolu 7(3) tar-Regolament ta’ Implimentazzjoni tal-Kummissjoni (UE) Nru 908/2014
                  2
               , il-korp taċ-ċertifikazzjoni jista’ juża approċċ integrat tal-kampjunar meta jwettaq l-ittestjar sostantiv tan-nefqa. Wara l-ewwel sentejn esperjenza bl-applikazzjoni ta’ dak l-Artikolu, jixraq li jiġi ċċarat xi tfisser approċċ integrat tal-kampjunar meta jitfittxu l-għanijiet differenti tal-awditjar kif imsemmija fl-Artikolu 9 tar-Regolament (UE) Nru 1306/2013.

               (2)L-Artikolu 41 tar-Regolament (UE) Nru 1303/2013 tal-Parlament Ewropew u tal-Kunsill
                  3
                jistipula l-limitu għal kull dikjarazzjoni tan-nefqa tal-aġenziji tal-pagamenti li jkun fiha talbiet għall-pagament marbutin ma’ strumenti finanzjarji għal massimu ta’ 25 % tal-ammont totali tal-kontribuzzjonijiet tal-programmi impenjati għall-istrument finanzjarju. L-Artikolu 22(1)(a) tar-Regolament ta’ Implimentazzjoni (UE) Nru 908/2014 jipprevedi li d-dikjarazzjoni trimestrali għandha tispeċifika l-ammont tan-nefqa pubblika eliġibbli li fil-fatt tħallset mill-aġenzija tal-pagamenti matul kull trimestru, skont il-paragrafu 2 tal-istess Artikolu.  L-ammonti mħallsin mill-aġenzija tal-pagamenti fil-qafas tal-istrumenti finanzjarji għandhom jiġu ddikjarati lill-Kummissjoni b’rispett tal-limitu ta’ 25 %, u dejjem jekk ikun intlaħaq it-tragward sinifikanti ta’ implimentazzjoni korrispondenti. L-ewwel dikjarazzjoni lill-Kummissjoni li tirrispetta l-limitu ta’ 25 % għandha tibda mill-firma tal-ftehim ta’ finanzjament u l-pagament sussegwenti lill-istrument finanzjarju. Il-pagamenti parzjali sussegwenti għandhom jiġu ddikjarati lill-Kummissjoni malli tintlaħaq ir-rata korrispondenti tal-iżborżament, skont l-Artikolu 41 tar-Regolament (UE) Nru 1303/2013. Fil-każ tal-Fond Agrikolu Ewropew għall-Iżvilupp Rurali (FAEŻR), dan ifisser li l-aġenziji tal-pagamenti tista’ tiddikjara biss 25 % tal-kontribuzzjoni totali ppjanata għal kull trimestru. Għaldaqstant, jidher li r-regoli stipulati fl-Artikolu 22(1) u (2) tar-Regolament ta’ Implimentazzjoni (UE) Nru 908/2014 mhumiex xierqa għall-mod ta’ kif l-istrumenti finanzjarji għandhom jiġu ġġestiti bejn l-Istati Membri u l-Kummissjoni skont ir-Regolament (UE) Nru 1303/2013, u jeħtieġ li jiġu emendati kif xieraq.

               (3)Sabiex jitħaffef il-piż amministrattiv fuq l-Istati Membri meta jfittxu l-irkupri, l-esperjenza turi li għandu jiġi stabbilit limitu li lil minnu ma jsirx irkupru tal-imgħax.

               (4)L-Artikolu 30(2) tar-Regolament ta’ Implimentazzjoni (UE) Nru 908/2014 jipprevedi li d-dokumenti u l-informazzjoni dwar il-kontabbiltà użati għall-approvazzjoni tal-kontijiet għandhom jintbagħtu lill-Kummissjoni f’forma stampata flimkien ma’ kopja elettronika. Sabiex jitħaffef il-piż amministrattiv fuq l-Istati Membri u l-Kummissjoni, u sabiex tiġi ssemplifikata l-analiżi tad-dokumenti u jittaffa r-riskju ta’ inkonsistenzi fid-dejta użata, jenħtieġ li l-Istati Membri jkunu mitluba jressqu dokumenti elettroniċi biss, bl-użu tal-firma elettronika. Dan ir-rekwiżit jenħtieġ li jiġi rifless ukoll fit-test tad-dikjarazzjoni amministrattiva stipulat fl-Anness I ta’ dan ir-Regolament ta’ Implimentazzjoni. Sabiex jiġi evitat dewmien fit-trażmissjoni tad-dokumenti f’każ ta’ diffikultajiet tekniċi marbutin mal-implimentazzjoni tal-firma elettronika, jenħtieġ li jkun possibbli, għall-ewwel sena tal-applikazzjoni tar-rekwiżit il-ġdid, li jitressqu dokumenti ffirmati trażmessi f’forma elettronika.

               (5)Skont l-Artikolu 31(1) tar-Regolament ta’ Implimentazzjoni (UE) Nru 908/2014, il-forma u l-kontenut tal-informazzjoni tal-kontabbiltà msemmija fl-Artikolu 30(1)(c) ta’ dak ir-Regolament ta’ Implimentazzjoni, u l-mod ta’ kif tintbagħat lill-Kummissjoni, għandhom ikunu kif stipulat skont ir-Regolament ta’ Implimentazzjoni tal-Kummissjoni (UE) Nru 2017/1758
                  4
               . L-esperjenza turi li l-forma u l-kontenut tal-informazzjoni tal-kontabbiltà jeħtieġu jiġu emendati kull sena skont il-piż amministrattiv u r-riskju ta’ dewmien relatati.  Għaldaqstant, għal raġunijiet ta’ semplifikazzjoni, u sabiex jingħata lok għall-iffissar f’waqtu tal-ispeċifikazzjonijiet tekniċi relatati, jixraq li jkun permess li, mis-sena finanzjarja 2019 ’il quddiem, il-Kummissjoni tqiegħed għad-dispożizzjoni mudelli u speċifikazzjonijiet tekniċi relatati għall-informazzjoni tal-kontabbiltà, u li l-Kummissjoni taġġornahom wara li tkun infurmat lill-Kumitat dwar il-Fondi Agrikoli, qabel il-bidu ta’ kull sena finanzjarja. Jixraq ukoll li jiġu stipulati r-rekwiżiti ġenerali għal dawk l-ispeċifikazzjonijiet tekniċi.

               (6)L-Artikolu 34(2) tar-Regolament ta’ Implimentazzjoni (UE) Nru 908/2014 jipprevedi li, meta l-Kummissjoni tqis li n-nefqa ma tkunx saret skont ir-regoli tal-Unjoni, għandha tikkomunika s-sejbiet tagħha lill-Istat Membru kkonċernat, u permezz ta’ tali komunikazzjoni tiskeda laqgħa bilaterali fi żmien erba’ xhur mill-iskadenza tal-perjodu għat-tweġiba min-naħa tal-Istat Membru. Matul dan il-perjodu jeħtieġu ċerti passi amministrattivi, fosthom it-traduzzjoni tat-tweġiba mingħand l-Istat Membru, l-analiżi mill-Kummissjoni tal-elementi mibgħuta mill-Istat Membru, it-tħejjija tal-istedina għal-laqgħa bilaterali fil-lingwa nazzjonali tal-Istat Membru, u t-tħejjija tal-laqgħa. L-esperjenza tal-aħħar sentejn turi li l-perjodu ta’ erba’ xhur fil-biċċa l-kbira tal-każijiet ma jkunx biżżejjed biex iwassal għal laqgħat effettivi. Sabiex jingħata lok għal tħejjija aħjar tal-laqgħa bilaterali, il-perjodu li fih għandha ssir il-laqgħa jenħtieġ li tittawwal għal ħames xhur. Din il-prolongazzjoni se tkun applikabbli biss għall-inkjesti li għalihom il-komunikazzjoni skont l-istess Artikolu 34(2) tkun għadha ma ntbagħtitx fil-mument tad-dħul fis-seħħ ta’ dan ir-Regolament, sabiex ma jitfixklux l-inkjesti li għadhom għaddejjin.

               (7)It-tielet subparagrafu tal-Artikolu 34(3) tar-Regolament ta’ Implimentazzjoni (UE) Nru 908/2014 jirrikjedi li l-Kummissjoni tibgħat il-konklużjonijiet tagħha lill-Istat Membru fi żmien sitt xhur minn meta tibgħat il-minuti tal-laqgħa bilaterali. L-iskadenza hija speċifikata biss b’rabta mal-minuti tal-laqgħa bilaterali, li jfisser li l-laqgħa bilaterali diġà tkun saret. L-istess Regolament ta’ Implimentazzjoni ma jagħtix definizzjoni espliċita ta’ skadenza biex tintbagħat il-komunikazzjoni f’każ li Stat Membru jkun iqis li laqgħa bilaterali mhijiex neċessarja. Għaldaqstant, jenħtieġ li dik id-dispożizzjoni tiġi ċċarata f’dan ir-rigward, u li tiffissa punt ta’ tluq tal-perjodu ta’ sitt xhur fejn ebda laqgħa bilaterali ma tkun neċessarja.

               (8)L-Artikolu 34(9) tar-Regolament ta’ Implimentazzjoni (UE) Nru 908/2014 jipprevedi li, f’każijiet iġġustifikati, il-perjodu msemmi fil-paragrafi 3, 4 u 5 tal-istess Artikolu jista’ jittawwal. L-Artikolu 34(2) tal-istess Regolament ta’ Implimentazzjoni jipprevedi perjodu li fih għandha ssir il-laqgħa bilaterali, u jista’ jiġri li, f’każijiet iġġustifikati, ikun hemm bżonn li dak il-perjodu jittawwal. Għaldaqstant, l-Artikolu 34(9) tal-istess Regolament jenħtieġ li jiġi emendat skont dan.

               (9)Skont l-Artikolu 111(1) tar-Regolament (UE) Nru 1306/2013, l-Istati Membri jridu jippubblikaw informazzjoni dwar il-benefiċjarji tal-Fond Agrikolu Ewropew ta’ Garanzija (FAEG) u tal-Fond Agrikolu Ewropew għall-Iżvilupp Rurali (FAEŻR), inkluż, fost l-oħrajn, l-ammont tal-pagament riċevut għal kull miżura ffinanzjata minn dawn il-fondi fis-sena finanzjarja kkonċernata, u n-natura u d-deskrizzjoni ta’ kull miżura. L-Artikolu 57 tar-Regolament ta’ Implimentazzjoni tal-Kummissjoni (UE) Nru 908/2014 jispeċifika d-dettalji li jridu jiġu ppubblikati fir-rigward ta’ dawk il-miżuri, u jirreferi għall-Anness XIII tal-istess Regolament, li fih lista tal-miżuri kkonċernati.

               (10)Jenħtieġ li l-Anness XIII tar-Regolament ta’ Implimentazzjoni (UE) Nru 908/2014 jiġi emendat sabiex iqis ukoll li l-miżuri eċċezzjonali meħtieġa biex jindirizzaw is-sitwazzjoni tas-suq abbażi tal-Artikoli 220(1) u 221(1) u (2) tar-Regolament (UE) Nru 1308/2013 tal-Parlament Ewropew u tal-Kunsill
                  5
                għandhom jiġu inklużi fost il-miżuri elenkati fl-istess Anness.  Dawk il-miżuri eċċezzjonali jitqiesu miżuri li jappoġġaw is-swieq agrikoli skont l-Artikolu 4(1)(a) tar-Regolament (UE) Nru 1306/2013. Għaldaqstant, jixraq li jiġi emendat il-punt 10 tal-Anness XIII tar-Regolament ta’ Implimentazzjoni (UE) Nru 908/2014. Barra minn hekk, l-għajnuna lis-settur tad-dud tal-ħarir imsemmija fil-punt 3 tal-lista ta’ dak l-Anness ma għadhiex applikabbli, billi l-Artikolu 111 tar-Regolament tal-Kunsill (KE) Nru 1234/2007
                  6
                tħassar bir-Regolament (UE) Nru 1308/2013 fis-seħħ mill-1 ta’ Jannar 2014, u billi l-impenji finanzjarji u l-ħlasijiet lill-benefiċjarji kollha relatati waslu fi tmiemhom. Għaldaqstant, jenħtieġ li r-referenza għall-għajnuna lis-settur tad-dud tal-ħarir titħassar minn dik il-lista.

               (11)Għaldaqstant, jenħtieġ li r-Regolament ta’ Implimentazzjoni (UE) Nru 908/2014 jiġi emendat skont dan.

               (12)Il-miżuri previsti f'dan ir-Regolament huma skont l-opinjoni tal-Kumitat dwar il-Fondi Agrikoli,

               ADOTTAT DAN IR-REGOLAMENT:

               Artikolu 1

               Ir-Regolament ta’ Implimentazzjoni (UE) Nru 908/2014 huwa emendat kif ġej:

               (1)fl-Artikolu 7(3), ir-raba’ sentenza tinbidel b’li ġej:

               “Fir-rigward tal-ittestjar sostantiv, inkluż il-metodi tat-teħid tal-kampjuni, il-korpi taċ-ċertifikazzjoni jistgħu jużaw ittestjar b’żewġ għanijiet fost il-miri tal-awditjar.”;

               (2)fl-Artikolu 22(2), jiddaħħal it-tielet subparagrafu li ġej:

               “Fir-rigward tal-istrumenti finanzjarji stabbiliti skont l-Artikolu 38(1)(b) tar-Regolament (UE) Nru 1303/2013, l-infiq għandu jiġi ddikjarat għall-perjodi ta’ referenza msemmija fl-ewwel subparagrafu, ladarba jintlaħqu l-kundizzjonijiet għal kull applikazzjoni sussegwenti għall-pagament interim kif stipulat fl-Artikolu 41(1) tal-istess Regolament.”;

               (3)fl-Artikolu 27(1), tiżdied is-sentenza li ġejja:

               “L-Istati Membri jistgħu jiddeċiedu li ma jirkuprawx l-imgħax fejn l-ammont tal-imgħax ma jaqbiżx il-5 euro.”;

               (4)fl-Artikolu 30, il-paragrafu 2 jinbidel b’li ġej:

               “2.
                     Id-dokumenti u l-informazzjoni dwar il-kontabbiltà msemmija fil-paragrafu 1 għandhom jintbagħtu lill-Kummissjoni sa mhux aktar tard mill-15 ta’ Frar tas-sena ta’ wara t-tmiem tas-sena finanzjarja li jkunu relatati magħha. Id-dokumenti msemmija fil-punti (a), (b) u (d) ta’ dak il-paragrafu għandhom jintbagħtu b’mod elettroniku skont il-format u l-kundizzjonijiet stabbiliti mill-Kummissjoni skont l-Artikolu 24.

                  Dawk id-dokumenti għandhom iġorru firma elettronika obbligatorja fit-tifsira tar-Regolament (UE) Nru 910/2014 tal-Parlament Ewropew u tal-Kunsill*. Għad-dokumenti relatati mas-sena finanzjarja 2017, il-Kummissjoni tista’ taċċetta dokumenti ffirmati trażmessi f’forma elettronika.”

               *
                     Ir-Regolament (UE) Nru 910/2014 tal-Parlament Ewropew u tal-Kunsill tat-23 ta' Lulju 2014 dwar l-identifikazzjoni elettronika u s-servizzi fiduċjarji għal tranżazzjonijiet elettroniċi fis-suq intern u li jħassar id-Direttiva 1999/93/KE (ĠU L 257, 28.8.2014, p. 73).;

               (5)fl-Artikolu 31, il-paragrafu 1 jinbidel b’li ġej:

               “1.
                     Il-Kummissjoni għandha tqiegħed għad-dispożizzjoni tal-Istati Membri l-forma u l-kontenut tal-informazzjoni dwar il-kontabbiltà msemmija fl-Artikolu 30(1)(c), b’mudelli permezz ta’ sistemi informatiċi.

               Il-Kummissjoni għandha tqiegħed għad-dispożizzjoni l-mudelli u l-ispeċifikazzjonijiet tekniċi relatati għall-informazzjoni dwar il-kontabbiltà, u għandha taġġornahom wara li tkun infurmat lill-Kumitat dwar il-Fondi Agrikoli, qabel il-bidu ta’ kull sena finanzjarja.

               L-ispeċifikazzjonijiet tekniċi għandhom jinkludu:

               (a)
                     ir-rekwiżiti tad-dejta annwali għall-informazzjoni dwar il-kontabbiltà individwali (X Tabella);

               (b)
                     l-ispeċifikazzjoni għat-trasferiment tal-fajls tal-kompjuter dwar in-nefqa tal-FAEG u l-FAEŻR;

               (c)
                     id-deskrizzjonijiet tal-kaxxi tad-dejta (aide-memoire);

               (d)
                     l-istruttura tal-kodiċijiet tal-baġit tal-FAEŻR.”;

               (6)L-Artikolu 34 huwa emendat kif ġej:

               (a)Fil-paragrafu 2, l-ewwel sottoparagrafu jinbidel b’li ġej:

               “Fejn, minħabba kwalunkwe stħarriġ, il-Kummissjoni tqis li l-infiq ma sarx skont ir-regoli tal-Unjoni, għandha tikkomunika s-sejbiet tagħha lill-Istat Membru kkonċernat, fejn tispeċifika l-miżuri korrettivi meħtieġa biex tkun żgurata l-konformità ma’ dawk ir-regoli fil-futur, u tindika l-livell proviżjonali ta’ korrezzjoni finanzjarja li f’dak l-istadju tal-proċedura tikkunsidra li jikkorrispondi mas-sejbiet tagħha. Dik il-komunikazzjoni għandha wkoll tiskeda laqgħa bilaterali fi żmien ħames xhur wara li jiskadi l-perjodu għat-tweġiba min-naħa tal-Istat Membru. Il-komunikazzjoni għandha tagħmel referenza għal dan l-Artikolu.”;

               (b)fil-paragrafu 3, jiżdied ir-raba’ subparagrafu li ġej:

               “Jekk Stat Membru jgħarraf lill-Kummissjoni li laqgħa bilaterali mhijiex neċessarja, il-perjodu ta’ sitt xhur jibda mid-data tal-wasla tan-notifika għand il-Kummissjoni.”;

               (c)il-paragrafu 9 jinbidel b’li ġej:

               “9.
                     F’każijiet iġġustifikati kif xieraq u li għandhom jiġu nnotifikati lill-Istat Membru kkonċernat, il-Kummissjoni tista’ testendi l-perjodi stabbiliti fil-paragrafi 2 u 5.”;

               (7)L-Anness I jinbidel bl-Anness ta’ dan ir-Regolament;

               (8)L-Anness XIII jinbidel kif gej:

               (a)il-punt 3 jitħassar;

               (b)il-punt 10 jinbidel b’li ġej:

               “10.
                     Il-miżuri mogħtija skont l-Artikoli 219(1), 220(1) u 221(1) u (2) tar-Regolament (UE) Nru 1308/2013 bħala miżuri ta’ appoġġ għas-swieq agrikoli skont l-Artikolu 4(1)(a) tar-Regolament (UE) Nru 1306/2013.”

               Artikolu 2

               Dan ir-Regolament għandu jidħol fis-seħħ fis-seba’ jum mill-pubblikazzjoni tiegħu f'Il-Ġurnal Uffiċjali tal-Unjoni Ewropea.

               Dan ir-Regolament għandu jorbot fl-intier tiegħu u japplika direttament fl-Istati Membri kollha.

               Magħmul fi Brussell, 12.1.2018

                     Għall-Kummissjoni

                     Il-President
                     Jean-Claude JUNCKER

                     (1)

                        ĠU L 347, 20.12.2013, p. 549.

                     (2)

                        Ir-Regolament ta’ Implimentazzjoni tal-Kummissjoni (UE) Nru 908/2014 tas-6 ta’ Awwissu 2014 li jistabbilixxi r-regoli għall-applikazzjoni tar-Regolament (UE) Nru 1306/2013 tal-Parlament Ewropew u tal-Kunsill fir-rigward tal-aġenziji tal-pagamenti u korpi oħra, il-ġestjoni finanzjarja, l-approvazzjoni ta’ kontijiet, ir-regoli dwar kontrolli, garanziji u trasparenza (ĠU L 255, 28.8.2014, p. 59).

                     (3)

                        Ir-Regolament (UE) Nru 1303/2013 tal-Parlament Ewropew u tal-Kunsill tas-17 ta’ Diċembru 2013 li jistabbilixxi dispożizzjonijiet komuni dwar il-Fond Ewropew għall-Iżvilupp Reġjonali, il-Fond Soċjali Ewropew, il-Fond ta' Koeżjoni, il-Fond Agrikolu Ewropew għall-Iżvilupp Rurali u l-Fond Marittimu u tas-Sajd Ewropew u li jistabbilixxi d-dispożizzjonijiet ġenerali dwar il-Fond Ewropew għall-Iżvilupp Reġjonali, il-Fond Soċjali Ewropew, il-Fond ta' Koeżjoni u l-Fond Ewropew għall-Affarijiet Marittimi u s-Sajd u li jħassar ir-Regolament tal-Kunsill (KE) Nru 1083/2006 (ĠU L 347, 20.12.2013, p. 320).

                     (4)

                        ĠU L 250, 28.9.2017, p. 1.

                     (5)

                        Ir-Regolament (UE) Nru 1308/2013 tal-Parlament Ewropew u tal-Kunsill tas-17 ta’ Diċembru 2013 li jistabbilixxi organizzazzjoni komuni tas-swieq fi prodotti agrikoli u li jħassar ir-Regolamenti tal-Kunsill (KEE) Nru 922/72, (KEE) Nru 234/79, (KE) Nru 1037/2001 u (KE) Nru 1234/2007 (ĠU L 347, 20.12.2013, p. 671).

                     (6)

                        Ir-Regolament tal-Kunsill (KE) Nru 1234/2007 tat-22 ta’ Ottubru 2007 li jistabbilixxi organizzazzjoni komuni ta’ swieq agrikoli u dwar dispożizzjonijiet speċifiċi għal ċerti prodotti agrikoli (Ir-Regolament Waħdieni dwar l-OKS) (ĠU L 299, 16.11.2007, p. 1).

    ---documentbreak---

               MT

               ANNESS

               "ANNESS I
               DIKJARAZZJONI AMMINISTRATTIVA
               (Artikolu 3)

               Jiena, …, id-Direttur tal-Aġenzija tal-Pagamenti ta’ …, nippreżenta l-kontijiet għal din l-Aġenzija tal-Pagamenti għas-sena finanzjarja 16/10/xx sa 15/10/xx+1.

               Niddikjara, abbażi tal-ġudizzju tiegħi stess u fuq l-informazzjoni li għandi għad-dispożizzjoni tiegħi, inkluż, fost l-oħrajn, ir-riżultati tax-xogħol tas-servizz ta’ awditjar intern, li:

               — il-kontijiet ippreżentati u sottomessi f’format elettroniku jagħtu, safejn naf jiena, perspettiva vera, sħiħa u preċiża tal-infiq u tal-introjti għas-sena finanzjarja li hemm referenza għaliha hawn fuq. B’mod partikolari, id-djun, il-ħlasijiet bil-quddiem, il-garanziji u l-istokkijiet kollha li naf bihom jien ġew irreġistrati fil-kontijiet, u l-introjtu kollu miġbur relatat mal-FAEG u mal-FAEŻR ġie kkreditat kif suppost lill-fondi xierqa;

               — Jien implimentajt sistema li tipprovdi assigurazzjoni raġonevoli dwar il-legalità u r-regolarità tat-tranżazzjonijiet sottostanti, inkluż li l-eliġibbiltà tat-talbiet u, għall-iżvilupp rurali, il-proċedura għall-attribuzzjoni tal-għajnuna, huma ġestiti, ikkontrollati u ddokumentati skont ir-regoli tal-Unjoni;

               In-nefqa mdaħħla fil-kontijiet intużat għall-iskop intiż tagħha, kif definit fir-Regolament (UE) Nru 1306/2013.

               Barra minn hekk, nikkonferma li hemm fis-seħħ miżuri effettivi u proporzjonati kontra l-frodi skont l-Artikolu 58 tar-Regolament (UE) Nru 1306/2013 u li dawn iqisu r-riskji identifikati.

               Madankollu, dik l-assigurazzjoni hija soġġetta għar-riżervi li ġejjin:

               Finalment, nikkonferma li ma naf bl-ebda kwistjoni mhux żvelata li tista’ tkun ta’ dannu għall-interess finanzjarju tal-Unjoni.

               Firma”


title: REGOLAMENT TA’ IMPLIMENTAZZJONI TAL-KUMMISSJONI (UE) .../... dwar il-format u l-arranġamenti għat-trażmissjoni tal-Istatistika Ewropea tal-prezzijiet tal-gass naturali u tal-elettriku skont ir-Regolament (UE) 2016/1952 tal-Parlament Ewropew u tal-Kunsill

text:
               REGOLAMENT TA’ IMPLIMENTAZZJONI TAL-KUMMISSJONI (UE) .../...

               ta’ 21.11.2017

               dwar il-format u l-arranġamenti għat-trażmissjoni tal-Istatistika Ewropea tal-prezzijiet tal-gass naturali u tal-elettriku skont ir-Regolament (UE) 2016/1952 tal-Parlament Ewropew u tal-Kunsill

               (Test b’relevanza għaż-ŻEE)

               IL-KUMMISSJONI EWROPEA,

               Wara li kkunsidrat it-Trattat dwar il-Funzjonament tal-Unjoni Ewropea,

               Wara li kkunsidrat ir-Regolament (UE) 2016/1952 tal-Parlament Ewropew u tal-Kunsill tas-26 ta’ Ottubru 2016 dwar l-istatistika Ewropea tal-prezzijiet tal-gass naturali u tal-elettriku u li jħassar id-Direttiva 2008/92/KE
                  1
               , u b’mod partikolari l-Artikolu 5(2) tiegħu

               Billi:

               (1)Ir-Regolament (UE) Nru 2016/1952 jistabbilixxi qafas komuni għall-iżvilupp, il-produzzjoni u d-disseminazzjoni ta’ statistika Ewropea komparabbli dwar il-prezzijiet tal-gass naturali u tal-elettriku għall-konsumaturi domestiċi u l-konsumaturi finali mhux domestiċi fl-Unjoni.

               (2)Skont l-Artikolu 5(2) tar-Regolament (UE) 2016/1952, jenħtieġ li l-Istati Membri jittrażmettu d-data statistika f’forma elettronika, biex jikkonformaw mal-format tekniku xieraq li għandu jiġi stabbilit mill-Kummissjoni.

               (3)Il-“Statistical Data and Metadata Exchange (SDMX)” jipprovdi l-istandards statistiċi u tekniċi għall-iskambju tal-istatistika uffiċjali. Jenħtieġ għalhekk li l-Kummissjoni (Eurostat) tistabbilixxi format tekniku f’konformità ma’ dawn l-istandards fi ħdan is-Sistema tal-Istatistika Ewropea b’kooperazzjoni mill-qrib mal-Istati Membri.

               (4)Il-miżuri previsti f’dan ir-Regolament huma skont l-opinjoni tal-Kumitat Ewropew tas-Sistema tal-Istatistika,

               ADOTTAT DAN IR-REGOLAMENT:

               Artikolu 1

               Id-data dwar il-prezzijiet tal-gass naturali u tal-elettriku għall-konsumaturi domestiċi u għall-konsumaturi finali mhux domestiċi fl-Unjoni għandha tiġi pprovduta lill-Eurostat permezz tal-punt uniku ta’ dħul biex il-Kummissjoni (Eurostat) tkun tista’ ssib dik id-data b’mezzi elettroniċi.

               Artikolu 2

               L-istruttura użata għat-trażmissjoni tad-data lill-Kummissjoni (Eurostat) tinsab fl-Annessi.

               Artikolu 3

               Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.

               Dan ir-Regolament għandu jorbot fl-intier tiegħu u japplika direttament fl-Istati Membri kollha.

               Magħmul fi Brussell, 21.11.2017

                     Għall-Kummissjoni

                     Il-President
                     Jean-Claude JUNCKER

                     (1)

                        ĠU L 311, 17.11.2016, p. 1.

    ---documentbreak---

               ANNESS I

               L-istruttura għat-trażmissjoni tad-data statistika dwar il-prezz tal-gass naturali

               L-informazzjoni li jeħtieġ li tiġi inkuża fil-fajls tat-trażmissjoni:

               Informazzjoni Ġenerali

                        Qasam

                        Rimarki

                        Frekwenza tar-Rapportar

                        Pajjiż

                        L-isem tal-pajjiż li qed jirrapporta

                        Semestru

                        Organizzazzjoni

                        L-isem tal-organizzazzjoni li qed tirrapporta

                        Semestru

                        Persuna ta’ kuntatt

                        L-isem tal-uffiċjal li qed jirrapporta

                        Semestru

                        L-indirizz tal-posta elettronika

                        L-indirizz tal-posta elettronika tal-uffiċjal li qed jirrapporta

                        Semestru

                        Sena

                        Is-sena ta’ referenza għad-data (2018, 2017, eċċ.)

                        Semestru

                        Semestru

                        1 jew 2

                        Semestru

               Għal kull livell tal-konsum it-taqsimiet fit-Tabelli 1, 2 u 4 jeħtieġ li jiġu trażmessi.

               Il-livelli għall-konsumaturi domestiċi huma:

               Livell-D1 (baxx): konsum annwali ta’ inqas minn 20 GJ;

               Livell-D2 (medju): konsum annwali ta’ 20 jew aktar iżda ta’ anqas minn 200 GJ;

               Livell-D3 (għoli): konsum annwali ta’ 200 GJ jew aktar.

               Il-livelli għall-konsumaturi mhux domestiċi huma:

               LivellI1: konsum annwali ta’ anqas minn 1 000 GJ;

               Livell-I2: konsum annwali ta’ 1 000 jew aktar iżda ta’ anqas minn 10 000 GJ;

               Livell-I3: konsum annwali ta’ 10 000 jew aktar iżda ta’ anqas minn 100 000 GJ;

               Livell-I4: konsum annwali ta’ 100 000 jew aktar iżda ta’ anqas minn 1 000 000 GJ;

               Livell-I5: konsum annwali ta’ 1 000 000 jew aktar iżda ta’ anqas minn 4 000 000 GJ;

               Livell-I6: konsum annwali ta’ 4 000 000 GJ jew aktar.

               Id-data fit-Tabella 3 għandha tkun speċifikata bħala l-medji tal-livelli tal-konsum kollha f’daqqa.

               Tabella 1: Livelli ewlenin tal-prezzijiet

                        Qasam

                        Rimarki

                        Frekwenza tar-Rapportar

                        Status tal-Kunfidenzjalità

                        Semestru

                        Prezz esklużi t-taxxi

                        valur

                        status tal-osservazzjoni

                        Dan il-livell tal-prezz għandu jinkludi biss il-komponent tal-enerġija u l-provvista u l-komponent tan-netwerk.

                        Semestru

                        Prezz eskluża t-taxxa fuq il-valur miżjud (VAT) u taxxi rikoverabbli oħrajn

                        valur

                        status tal-osservazzjoni

                        Dan il-livell tal-prezz għandu jinkludi l-komponent tal-enerġija u l-provvista, il-komponent tan-netwerk u t-taxxi, it-tariffi, il-levies u l-imposti kkunsidrati bħala mhux rikoverabbli għall-konsumaturi finali mhux domestiċi. Għall-konsumaturi domestiċi dan il-livell tal-prezz għandu jinkludi l-komponenti tal-enerġija u tan-netwerk u t-taxxi, it-tariffi, il-levies u l-imposti iżda jeskludi l-VAT.

                        Semestru

                        Prezz inklużi t-taxxi kollha u l-VAT (rikoverabbli u mhux)

                        valur

                        status tal-osservazzjoni

                        Dan il-livell tal-prezz għandu jinkludi l-komponent tal-enerġija u l-provvista, il-komponent tan-netwerk, u t-taxxi, it-tariffi, il-levies u l-imposti rikoverabbli u mhux rikoverabbli kollha, inkluża l-VAT.

                        Semestru

               Il-valuri huma speċifikati fil-munita nazzjonali għal kull gigajoule (valur kalorifiku gross).
                  L-istatus tal-kunfidenzjalità u l-istatus tal-osservazzjoni huma stabbiliti bl-użu ta’ listi tal-kodiċijiet standard.

               Tabella 2: Tqassim dettaljat tal-prezzijiet skont il-komponenti u s-subkomponenti

                        Qasam

                        Rimarki

                        Frekwenza tar-Rapportar

                        Status tal-kunfidenzjalità

                        Prezz tal-enerġija u tal-provvista

                        valur

                        status tal-osservazzjoni

                        Dan il-komponent għandu jinkludi l-prezz tal-komodità (commodity price) għall-gass naturali li jitħallas mill-fornitur jew il-prezz tal-gass naturali fil-punt tad-dħul fis-sistema ta’ trażmissjoni, inkluż, jekk applikabbli, il-kostijiet tal-utent finali li ġejjin: il-kostijiet tal-ħżin flimkien ma’ kostijiet marbuta mal-bejgħ tal-gass naturali lill-konsumaturi finali.

                        Annwali

                        Prezz tan-netwerk

                        valur

                        status tal-osservazzjoni

                        Il-prezz tan-netwerk għandu jinkludi l-kostijiet tal-utent finali li ġejjin: tariffi tat-trażmissjoni u d-distribuzzjoni, telf tat-trażmissjoni u tad-distribuzzjoni, kostijiet tan-netwerk, kostijiet tas-servizz ta’ wara l-bejgħ, kostijiet tas-servizz tas-sistema u l-kiri tal-miter u l-kostijiet tal-użu tal-miter.

                        Annwali

                        It-taxxa fuq il-valur miżjud

                        valur

                        status tal-osservazzjoni

                        It-taxxa fuq il-valur miżjud kif definita fid-Direttiva tal-Kunsill 2006/112/KE
                           1

                        Annwali

                        Taxxi fuq sorsi tal-enerġija rinnovabbli

                        valur

                        status tal-osservazzjoni

                        It-taxxi, it-tariffi, il-levies jew l-imposti marbuta mal-promozzjoni ta’ sorsi tal-enerġija rinnovabbli, l-effiċjenza enerġetika u l-ġenerazzjoni tas-CHP (sħana u enerġija kombinati).

                        Annwali

                        Taxxi tal-kapaċità

                        valur

                        status tal-osservazzjoni

                        It-taxxi, it-tariffi, il-levies jew l-imposti marbuta ma’ kumulazzjonijiet strateġiċi, pagamenti tal-kapaċità u s-sigurtà tal-enerġija; taxxi fuq id-distribuzzjoni tal-gass naturali; “stranded costs” u levies marbuta mal-finanzjament tal-awtoritajiet regolatorji tal-enerġija jew tal-operaturi tas-suq u tas-sistema.

                        Annwali

                        Taxxi ambjentali

                        valur

                        status tal-osservazzjoni

                        It-taxxi, it-tariffi, il-levies jew l-imposti marbuta mal-kwalità tal-arja u għal finijiet ambjentali oħra; taxxi fuq l-emissjonijiet tas-CO2 jew gassijiet serra oħrajn.

                        Annwali

                        Taxxi oħrajn

                        valur

                        status tal-osservazzjoni

                        It-taxxi, it-tariffi, il-levies jew l-imposti l-oħrajn kollha mhux koperti minn kwalunkwe waħda mill-erba’ kategoriji preċedenti: appoġġ għat-tisħin distrettwali; imposti fiskali lokali jew reġjonali; kumpens għall-gżejjer; tariffi ta’ konċessjoni marbuta ma’ liċenzji u tariffi għall-okkupar ta’ art u proprjetà pubblika jew privata minn netwerks jew apparat ieħor.

                        Annwali

               Il-perjodu ta’ referenza għall-komponenti kollha u għas-subkomponenti kollha huwa annwali.
                  Il-valuri huma speċifikati fil-munita nazzjonali għal kull gigajoule (GJ), abbażi tal-valur kalorifiku gross (GCV).
                  L-istatus tal-kunfidenzjalità u l-istatus tal-osservazzjoni huma stabbiliti bl-użu ta’ listi tal-kodiċijiet standard.

               Tabella 3: Kostijiet tan-netwerks

                        Qasam

                        Rimarki

                        Frekwenza tar-Rapportar

                        Status tal-kunfidenzjalità

                        Kostijiet tat-trażmissjoni

                        perċentwal

                        status tal-osservazzjoni

                        Is-sehem medju relattiv tal-kostijiet tat-trażmissjoni għall-konsumaturi domestiċi u s-sehem medju relattiv tal-kostijiet tat-trażmissjoni għall-konsumaturi finali mhux domestiċi, espress bħala perċentwal tal-kostijiet totali tan-netwerk.

                        Annwali

                        Kostijiet tad-distribuzzjoni

                        perċentwal

                        status tal-osservazzjoni

                        Is-sehem medju relattiv tal-kostijiet tad-distribuzzjoni għall-konsumaturi domestiċi u s-sehem medju relattiv tal-kostijiet tad-distribuzzjoni għall-konsumaturi finali mhux domestiċi, espress bħala perċentwal tal-kostijiet totali tan-netwerk.

                        Annwali

               Il-perjodu ta’ referenza għall-kostijiet tat-trażmissjoni u tad-distribuzzjoni huwa annwali.
                  Il-valuri huma speċifikati f’perċentwali.
                  L-istatus tal-kunfidenzjalità u l-istatus tal-osservazzjoni huma stabbiliti bl-użu ta’ listi tal-kodiċijiet standard.

               Tabella 4: Volumi tal-konsum

                        Qasam

                        Rimarki

                        Frekwenza tar-Rapportar

                        Status tal-kunfidenzjalità

                        Volumi tal-konsum

                        perċentwal

                        status tal-osservazzjoni

                        Is-sehem relattiv tal-gass naturali f’kull livell tal-konsum abbażi tal-volum totali li għalih jirreferu l-prezzijiet.

                        Annwali

               Il-perjodu ta’ referenza għall-konsum tal-volumi huwa annwali.
                  Il-valuri huma speċifikati f’perċentwali.
                  L-istatus tal-kunfidenzjalità u l-istatus tal-osservazzjoni huma stabbiliti bl-użu ta’ listi tal-kodiċijiet standard.

               ANNESS II

               L-istruttura għat-trażmissjoni tad-data statistika dwar il-prezzijiet tal-elettriku

               L-informazzjoni li jeħtieġ li tiġi inkuża fil-fajls tat-trażmissjoni:

               Informazzjoni Ġenerali

                        Qasam

                        Rimarki

                        Frekwenza tar-Rapportar

                        Pajjiż

                        L-isem tal-pajjiż li qed jirrapporta

                        Semestru

                        Organizzazzjoni

                        L-isem tal-organizzazzjoni li qed tirrapporta

                        Semestru

                        Persuna ta’ kuntatt

                        L-isem tal-uffiċjal li qed jirrapporta

                        Semestru

                        L-indirizz tal-posta elettronika

                        L-indirizz tal-posta elettronika tal-uffiċjal li qed jirrapporta

                        Semestru

                        Sena

                        Is-sena ta’ referenza għad-data (2018, 2017, eċċ.)

                        Semestru

                        Semestru

                        1 jew 2

                        Semestru

               Għal kull livell tal-konsum, it-taqsimiet fit-Tabelli 1, 2 u 4 għandhom ikunu trażmessi.

               Il-livelli għall-konsumaturi domestiċi huma:

               Livell-DA (baxx ħafna): konsum annwali ta’ inqas minn 1 000 kWh;

               Livell-DB (baxx): konsum annwali ta’ 1 000 jew aktar iżda ta’ anqas minn 2 500 kWh;

               Livell-DC (medju): konsum annwali ta’ 2 500 jew aktar iżda ta’ anqas minn 5 000 kWh;

               Livell-DD (għoli): konsum annwali ta’ 5 000 jew aktar iżda ta’ anqas minn 15 000 kWh;

               Livell-DE (għoli ħafna): konsum annwali ta’ 15 000 kWh jew aktar.

               Il-livelli għall-konsumaturi mhux domestiċi huma:

               Livell-IA: konsum annwali taħt l-20 MWh;

               Livell-IB: konsum annwali ta’ 20 jew aktar iżda ta’ anqas minn 500 MWh;

               Livell-IC: konsum annwali ta’ 500 jew aktar iżda ta’ anqas minn 2 000 MWh;

               Livell-ID: konsum annwali ta’ 2 000 jew aktar iżda ta’ anqas minn 20 000 MWh;

               Livell-IE: konsum annwali ta’ 20 000 jew aktar iżda ta’ anqas minn 70 000 MWh;

               Livell-IF: konsum annwali ta’ 70 000 jew aktar iżda ta’ anqas minn 150 000 MWh;

               Livell-IG: konsum annwali ta’ 150 000 MWh jew aktar.

               Id-data fit-Tabella 3 għandha tkun speċifikata bħala l-medji tal-livelli tal-konsum kollha f’daqqa.

               Tabella 1: Livelli ewlenin tal-prezzijiet

                        Qasam

                        Rimarki

                        Frekwenza tar-Rapportar

                        Status tal-kunfidenzjalità

                        Semestru

                        Prezz esklużi t-taxxi:

                        valur

                        status tal-osservazzjoni

                        Dan il-livell tal-prezz għandu jinkludi biss il-komponent tal-enerġija u l-provvista u l-komponent tan-netwerk.

                        Semestru

                        Prezz eskluża t-taxxa fuq il-valur miżjud (VAT) u taxxi rikoverabbli oħrajn

                        valur

                        status tal-osservazzjoni

                        Dan il-livell tal-prezz għandu jinkludi l-komponent tal-enerġija u l-provvista, il-komponent tan-netwerk u t-taxxi, it-tariffi, il-levies u l-imposti kkunsidrati bħala mhux rikoverabbli għall-konsumaturi finali mhux domestiċi. Għall-konsumaturi domestiċi dan il-livell tal-prezz jinkludi l-komponenti tal-enerġija u n-netwerk u t-taxxi, it-tariffi, il-levies u l-imposti iżda jeskludi l-VAT.

                        Semestru

                        Prezz inklużi t-taxxi kollha u l-VAT (rikoverabbli u mhux)

                        valur

                        status tal-osservazzjoni

                        Dan il-livell tal-prezz għandu jinkludi l-komponent tal-enerġija u l-provvista, il-komponent tan-netwerk, u t-taxxi, it-tariffi, il-levies u l-imposti rikoverabbli u mhux rikoverabbli kollha, inkluża l-VAT.

                        Semestru

               Il-valuri huma speċifikati fil-munita nazzjonali għal kull kilowatt fis-siegħa.
                  L-istatus tal-kunfidenzjalità u l-istatus tal-osservazzjoni huma stabbiliti bl-użu ta’ listi tal-kodiċijiet standard.

               Tabella 2: Tqassim dettaljat tal-prezzijiet skont il-komponenti u s-subkomponenti

                        Qasam

                        Rimarki

                        Frekwenza tar-Rapportar

                        Status tal-kunfidenzjalità

                        Prezz tal-enerġija u tal-provvista

                        valur

                        status tal-osservazzjoni

                        Il-komponent tal-prezz totali marbut mal-enerġija u l-provvista, esklużi t-taxxi.
                           Dan il-komponent għandu jinkludi l-kostijiet tal-utent finali li ġejjin: ġenerazzjoni, aggregazzjoni, enerġija tal-bilanċ, kostijiet tal-enerġija fornuta, servizzi tal-konsumatur, ġestjoni ta’ wara l-bejgħ u kostijiet oħra tal-provvista.

                        Annwali

                        Prezz tan-netwerk

                        valur

                        status tal-osservazzjoni

                        Il-komponent tal-prezz totali marbut mal-prezzijiet tan-netwerk, esklużi t-taxxi.
                           Il-prezz tan-netwerk għandu jinkludi l-kostijiet tal-utent finali li ġejjin: tariffi tat-trażmissjoni u d-distribuzzjoni, telf tat-trażmissjoni u d-distribuzzjoni, kostijiet tan-netwerk, kostijiet tas-servizz ta’ wara l-bejgħ, kostijiet tas-servizz tas-sistema, u l-kiri tal-miter u l-kostijiet tal-użu tal-miter.

                        Annwali

                        It-taxxa fuq il-valur miżjud

                        valur

                        status tal-osservazzjoni

                        It-taxxa fuq il-valur miżjud kif definita fid-Direttiva 2006/112/KE.

                        Annwali

                        Taxxi fuq sorsi tal-enerġija rinnovabbli

                        valur

                        status tal-osservazzjoni

                        It-taxxi, it-tariffi, il-levies jew l-imposti marbuta mal-promozzjoni ta’ sorsi tal-enerġija rinnovabbli, l-effiċjenza enerġetika u l-ġenerazzjoni tas-CHP.

                        Annwali

                        Taxxi tal-kapaċità

                        valur

                        status tal-osservazzjoni

                        It-taxxi, it-tariffi, il-levies jew l-imposti marbuta mal-pagamenti tal-kapaċità, is-sigurtà tal-enerġija u l-adegwatezza tal-ġenerazzjoni; taxxi fuq ir-ristrutturar tal-industrija tal-faħam; taxxi fuq id-distribuzzjoni tal-elettriku; “stranded costs” u levies marbuta mal-finanzjament tal-awtoritajiet regolatorji tal-enerġija jew tal-operaturi tas-suq u tas-sistema.

                        Annwali

                        Taxxi ambjentali

                        valur

                        status tal-osservazzjoni

                        It-taxxi, it-tariffi, il-levies jew l-imposti marbuta mal-kwalità tal-arja u għal finijiet ambjentali oħra; taxxi fuq l-emissjonijiet tas-CO 2 jew gassijiet serra oħrajn.

                        Annwali

                        Taxxi marbuta mas-settur nukleari

                        valur

                        status tal-osservazzjoni

                        It-taxxi, it-tariffi, il-levies jew l-imposti marbuta mas-settur nukleari, inkluż id-dekummissjonar nukleari, l-ispezzjonijiet u t-tariffi għall-installazzjonijiet nukleari.

                        Annwali

                        Taxxi oħrajn

                        valur

                        status tal-osservazzjoni

                        It-taxxi, it-tariffi, il-levies jew l-imposti l-oħrajn kollha mhux koperti minn kwalunkwe waħda mill-ħames kategoriji preċedenti: appoġġ għat-tisħin distrettwali; imposti fiskali lokali jew reġjonali; kumpens għall-gżejjer; tariffi ta’ konċessjoni marbuta ma’ liċenzji u tariffi għall-okkupar ta’ art u proprjetà pubblika jew privata minn netwerks jew apparat ieħor.

                        Annwali

               Il-perjodu ta’ referenza għall-komponenti kollha u għas-subkomponenti kollha huwa annwali.
                  Il-valuri huma speċifikati fil-munita nazzjonali għal kull kilowatt fis-siegħa.
                  L-istatus tal-kunfidenzjalità u l-istatus tal-osservazzjoni huma stabbiliti bl-użu ta’ listi tal-kodiċijiet standard.

               Tabella 3: Kostijiet tan-netwerks

                        Qasam

                        Rimarki

                        Frekwenza tar-Rapportar

                        Status tal-kunfidenzjalità

                        Kostijiet tat-trażmissjoni

                        perċentwal

                        status tal-osservazzjoni

                        Is-sehem medju relattiv tal-kostijiet tat-trażmissjoni għall-konsumaturi domestiċi u s-sehem medju relattiv tal-kostijiet tat-trażmissjoni għall-konsumaturi finali mhux domestiċi, espress bħala perċentwal tal-kostijiet totali tan-netwerk.

                        Annwali

                        Kostijiet tad-distribuzzjoni

                        perċentwal

                        status tal-osservazzjoni

                        Is-sehem medju relattiv tal-kostijiet tad-distribuzzjoni għall-konsumaturi domestiċi u s-sehem medju relattiv tal-kostijiet tad-distribuzzjoni għall-konsumaturi finali mhux domestiċi, espress bħala perċentwal tal-kostijiet totali tan-netwerk.

                        Annwali

               Il-perjodu ta’ referenza għall-kostijiet tat-trażmissjoni u tad-distribuzzjoni huwa annwali.
                  Il-valuri huma speċifikati f’perċentwali.
                  L-istatus tal-kunfidenzjalità u l-istatus tal-osservazzjoni huma stabbiliti bl-użu ta’ listi tal-kodiċijiet standard.

               Tabella 4: Volumi tal-konsum

                        Qasam

                        Rimarki

                        Frekwenza tar-Rapportar

                        Status tal-kunfidenzjalità

                        Volumi tal-konsum

                        perċentwal

                        status tal-osservazzjoni

                        Is-sehem relattiv tal-elettriku f’kull livell tal-konsum abbażi tal-volum totali li għalih jirreferu l-prezzijiet.

                        Annwali

               Il-perjodu ta’ referenza għall-konsum tal-volumi huwa annwali.
                  Il-valuri huma speċifikati f’perċentwali.
                  L-istatus tal-kunfidenzjalità u l-istatus tal-osservazzjoni huma stabbiliti bl-użu ta’ listi tal-kodiċijiet standard.

                     (1)

                        Id-Direttiva tal-Kunsill 2006/112/KE tat-28 ta’ Novembru 2006 dwar is-sistema komuni tat-taxxa fuq il-valur miżjud (ĠU L 347, 11.12.2006, p. 1).